runetrust/blame-folketinget-dk huggingface dataset:
Søren Egge Rasmussen (EL), 2023-03-29:
Nu fremhævede ordføreren nogle 2030-mål i sin tale, bl.a. på CO 2 -området, men vi har jo også et 2025-mål, hvorom der i regeringsforståelsen står, at det vedkender man sig.
Og så har jeg jo ledt efter, hvad det så er af nye initiativer, der kunne være i en finanslov, men det er jo gamle initiativer, der står i forslaget.
Det eneste nye er, at man tilsyneladende ikke vil sikre Klimarådets fulde bevilling.
Man har så samtidig oplevet, at åben dør-ordningen for kystnære møller er blevet lukket, at der stadig væk er en lang række projekter, der har uvished omkring, hvad de kan få lov til, og at der sådan set er en CO 2 -afgift på landbruget, hvor man vil undersøge noget mere, så det er jo så blevet forsinket et halvt år.
Så jeg kan ikke få øje på noget, der trækker i den rigtige retning i forhold til at nå sine 2025-mål.
Og der er altså ikke nye initiativer, altså helt nye initiativer, i det her finanslovsforslag.
Hvordan er det, ordføreren kan se man kan komme i mål med 2025-målet?
For Klimarådet har jo klart sagt, at det ikke er sandsynliggjort, at man kommer i mål.
Torsten Schack Pedersen (V), 2023-03-29:
Akutpakken skal jo adressere de udfordringer, vi står med lige nu og her, hvor ventetiderne er alt for lange.
Det er helt urimeligt, så lang tid danskerne skal vente, og det er akutpakken det korte svar på.
Så er der jo helt åbenlyst en række udfordringer i vores sundhedsvæsen, og derfor er der også brug for en løsning på den lange bane, og det er det, som Sundhedsstrukturkommissionen skal bidrage til.
Og jeg er da ikke et sekund i tvivl om, at hvis vi indretter sundhedsvæsenet klogere, kan vi få vores medarbejderressourcer til at række længere.
Udfordringen har jo bl.a. været det paradoks, at selv om der er blevet tilført penge og der har været fri trækningsret, er produktiviteten faldet i sundhedsvæsenet.
Det er ikke godt nok.
Peder Hvelplund (EL), 2023-03-29:
Skal jeg forstå det sådan, at det virkelig er svaret fra regeringen og det signal, man ønsker at sende, altså at de kapacitetsudfordringer, vi har i sundhedsvæsenet, ser man løst med en akutpakke, en akutpakke, som i meget, meget begrænset omfang – det siger sundhedsfaglige eksperter også – bidrager til at øge kapaciteten, men som i langt højere grad flytter på kapaciteten fra det offentlige over i det private?
Patienter på Skejby Sygehus, tarmkræftpatienter, bliver jo ikke behandlet af, at man flytter rundt på kapaciteten.
Og jeg ser simpelt hen ikke et svar, og når jeg så ser en Sundhedsstrukturkommission, som har som forudsætning, at der ikke må ske et øget personaletræk, så bliver jeg da virkelig bekymret for fremtidens sundhedsvæsen.
Torsten Schack Pedersen (V), 2023-03-29:
Det er jo en helt reel problemstilling, at der mangler dygtige medarbejdere i vores sundhedsvæsen.
Derfor er det også et af de helt afgørende spørgsmål, som der bliver givet nogle svar på i akutpakken, hvor der jo er en række helt konkrete tiltag til at sikre, at der kommer flere sygeplejersker ud på operationsstuerne.
Så, altså, regeringens og Venstres ambition er jo kun at sikre de hænder, der er brug for.
Det er derfor, vi har lavet en akutplan.
For det, vi ser, er ikke godt nok.
Det er faktisk slet ikke godt nok, at kræftpatienter ikke får den behandling, de har brug for.
Og derfor sidder vi jo ikke på hænderne – alt andet ville også være helt urimeligt.
Jeg takker for udnævnelsen til minister.
Det er alligevel en stor ære, der tilfalder fru Jette Gottlieb, at besidde kompetence til det; gyldigheden af den udnævnelse er nok relativt beskeden.
Nej, jeg tror, det er ganske rigtigt, at vi selvfølgelig kommer til at tage initiativer – det har vi gjort, og det bliver vi ved med at gøre – som betyder, at vi alle sammen kommer til at ændre vores adfærd en smule.
Jeg håber jo, vi kan gøre det, så det er ændret adfærd, hvor vi ikke skal leve i et fattigere samfund, hvor det er mere trist og der ikke er de samme muligheder for mine børn, som jeg har haft.
Det er en helt essentiel del af den grønne omstilling.
Jeg er nok mere tilhænger af sådan positive forandringer og ser muligheder, i stedet for at det skal være noget, der skal være trist og nødvendigvis svare til at piske os selv med skorpioner.
Henrik Frandsen (M), 2023-03-29:
Jo, det er en akut krise.
Det er en krise, der udvikler sig i den forkerte retning, synes jeg, og det er også derfor, man har valgt at adressere her og nu-indsatsen med en akutpakke, som dog alligevel er på 2 mia. kr., altså et ganske substantielt beløb.
Men krisen er også så fundamental og så gennemgribende, at der jo ikke er nogen snuptagsløsninger her.
Jeg ved godt, at der er lanceret forslag af både den ene og den anden art, og der er det jo lige præcis Sundhedsstrukturkommissionens opgave at finde en værktøjskasse, som man kan gennemføre noget med her.
Jette Gottlieb (EL), 2023-03-29:
Jeg vil straks trække ordet minister tilbage og sige ordføreren i stedet for.
Men så vil jeg bruge eksemplet med transport, og det er, fordi jeg ikke ser umiddelbare muligheder i finansloven for at ændre på de transportvaner, som jo bidrager med cirka en tredjedel af de udslip, som vi prøver at bringe ned.
Hvad er ordførerens holdning til at få sat meget mere fut i de ændringer inden for transportområdet?
Og det gælder selvfølgelig både persontransport og godstransport.
Lisbeth Bech-Nielsen (SF), 2023-03-29:
Men med al respekt har vi jo diskuteret de her problemstillinger i mange år, og vi kender rigtig mange af grundene til problemerne med fastholdelse og rekruttering og ting, der falder mellem to stole, og problemerne med at samarbejde mellem kommuner og læger og andre dele af sundhedsvæsenet.
Står vores sundhedsvæsen ikke i så akut en krise, vil jeg nærmest sige, at det næsten er uansvarligt at trække tiden, fordi man tilsyneladende ikke kan blive enige om i regeringen, hvad det er, man skal gøre på sundhedsområdet?
Henrik Frandsen (M), 2023-03-29:
Jamen Moderaterne er rigtig glade for og rigtig tilfredse med de initiativer, der er taget på sundhedsområdet indtil nu.
Bl.a. er der besluttet en akutpakke på sundhedsområdet til 2 mia. kr., og så er det, at der er nedsat en Sundhedsstrukturkommission, jo lige præcis det, der skal til, for at vi kan få lavet en rigtig gennemgribende og langsigtet reform på hele sundhedsområdet.
Moderaterne er også gået til valg på at tage speed ud af politik, og det her er jo et udtryk for, at der skal laves et grundigt stykke forarbejde, inden man gennemfører en reform med en kommission .
Så det er lige i Moderaternes ånd, det vil jeg gerne sige.
Lisbeth Bech-Nielsen (SF), 2023-03-29:
Noget af det, der er rigtig vigtigt for Moderaterne, og som I også har ført valgkamp på, er jo sundhedsvæsenet, og Moderaterne har også en partiformand, der ligesom har gjort det til sin altoverskyggende mærkesag.
Jeg synes faktisk, at ordføreren løfter en del af sløret for, at vi jo godt ved, hvad der skal til – jeg siger ikke, at det er nemt, men vi ved det godt.
Så hvad skal den her kommission egentlig gøre godt for andet end bare at trække tiden?
Benny Engelbrecht (S), 2023-03-29:
Jeg ved godt, at dette ikke er ordførerens jomfrutale, men det er første gang, at ordføreren er på talerstolen som finansordfører, og derfor vil jeg tillade mig at sige mojn og velkommen til, og velkommen i ordførerrækken – det sætter vi meget pris på – og måske også blot bemærke det lidt pudsige i, at vi jo er rigt repræsenteret her i Folketingssalen fra landsdele og fra partier, men at der dog i hvert fald er et større borgerligt parti, nemlig Konservative, som åbenbart glimrer ved deres fravær og ikke fik hørt ordførerens glimrende ordførertale, og det synes jeg måske er lidt ærgerligt.
Men jeg har et håb om, at det ikke betyder, at der ikke kan blive en bred finanslovsproces i de videre forhandlinger.
Torsten Schack Pedersen (V), 2023-03-29:
Der er lavet aftaler omkring grøn transport-politik eller grøn beskatning af transporten, som løbende indfases, for det er klart, at selvfølgelig skal transporten jo også levere en reduktion af klimabelastningen.
Et element i finansloven er faktisk, at staten skal være langt mere offensiv i forhold til at indkøbe grønne biler end tidligere, og det tror jeg faktisk var et kritikpunkt, der var før valget.
Så også på det område er der initiativer, hvor finansloven understøtter den grønne omstilling.
Henrik Frandsen (M), 2023-03-29:
Og så plejer vi i Sønderjylland, når vi skilles, at sige mojn, så jeg siger også lige mojn her.
Torsten Schack Pedersen (V), 2023-03-29:
Det fremgår tydeligt af regeringsgrundlaget, at det provenu, der kommer ind på en CO 2 -afgift for landbruget, skal føres tilbage til landbruget, for vi ser ikke ind i en situation, hvor ekstra beskatning af landbruget er nogen særlig god idé.
Derfor fremgår det klart af regeringsgrundlaget.
Det er rigtigt, at vi nogle gange gerne vil fremme ting, og derfor laver vi nogle specielle tiltag i vores skattesystem, men jeg synes eksempelvis, at beskæftigelsesfradraget, som er noget, der først er indført, efter jeg er kommet i Folketinget, er en god idé, for det er retfærdigt, at der gives en ekstra skattelettelse til dem, der går på arbejde hver dag.
Pernille Vermund (NB), 2023-03-29:
Tak for det.
Jeg stillede til den foregående ordfører, som også er ordfører for et af regeringspartierne, et spørgsmål, som handlede om vores skattesystem.
Nogle af de penge, der er afsat i forslaget til finansloven, er penge til at styrke vores skattevæsen, og det er åbenlyst, at der er problemer, og derfor er det måske også på den korte bane berettiget.
Når det er sagt, vil jeg gerne høre ordføreren, om ordføreren er enig med Socialdemokratiets ordfører i, at vi har et skattesystem, som ikke er for komplekst, og at løsningen bare er at putte flere penge i det, for det var sådan, jeg hørte ordføreren fra Socialdemokratiet.
Jeg håber og tror, at der stadig i ordføreren fra Venstre er en borgerlig-liberal stemme, der siger, at vi selvfølgelig kan forenkle systemet, og at det selvfølgelig bør være en opgave i sig selv at have et system, der gør, at både borgere og virksomheder lettere kan udregne deres skat, og at vi også sparer nogle af de penge, der går til det, når vi har et meget tungt system at håndtere.
Men hvad siger ordføreren?
Torsten Schack Pedersen (V), 2023-03-29:
Der har ikke været en finanslov før, hvor der har været investeret så meget i den grønne omstilling, som tilfældet er med den her.
Og derfor må jeg bare sige i forhold til spørgsmålet om, om pengene så er kommet fra den ene kasse eller den anden kasse, eller hvornår der er sat dato på: Altså, lad os nu forholde os til, hvad der ligger.
Og der er ikke investeret mere i den grønne omstilling før end det, der kommer med den her finanslov.
Og jo, det er ambitiøst med 70 pct. – jeg tror, at vi har initiativer, der forventeligt bringer os på de 65 pct., som det ligger nu.
Vi skal i mål, og det bliver en bunden opgave de kommende år.
Torsten Gejl (ALT), 2023-03-29:
Jeg kan oplyse, at Alternativet er med i inflationspakken – og med glæde.
Det, jeg spurgte til, var ikke, hvad vi har gjort, eller hvad vi skal implementere, eller hvad der er lavet.
De rapporter, der kommer, er nye; de fortæller om klimaproblemer, som vi ikke engang havde troet var mulige for få år siden.
Torsten Schack Pedersen (V), 2023-03-29:
Den aftale om inflationshjælp – og jeg beklager, men jeg kan simpelt hen ikke huske, om Alternativet var en del af den; det må hr. Torsten Gejl lige oplyse mig om – indeholder 200 mio. kr. ekstra til udrulning af fjernvarme, til afkobling af naturgas.
I forskningsreserven – i forhandlingerne dér – er det 1,7 mia. kr., tror jeg, der udmøntes til grøn forskning.
Der er i finanslovsforslaget det, der hedder NEKST, altså en national energikrisestab, som, indrømmet, jo ikke får store beløb, men som rent praktisk sørger for, at nogle af de problemer, som man løber ind i i forhold til den grønne omstilling, bliver løst, altså at myndigheder og regler ikke går i vejen for hinanden.
Det kan være mindst lige så vigtigt som at sende store checks
af sted
For det nytter ikke noget, at man sender store checks, hvis tingene går i stå, fordi man løber ind i bøvlede regler og bureaukrati.
Så jeg er grundlæggende uenig i, at der ikke er grønne initiativer i den her finanslov.
Der er en bunke aftaler, som udmøntes og tilføres de penge, som vi har aftalt her i Folketinget.
Jeg tror samlet set, at den nye Arnepluspension bidrager til en øget strukturel beskæftigelse, men det er selvfølgelig klart, at vi kommer det nærmere, når regeringsgrundlaget skal udmøntes.
Men det er min klare forventning, at den øvelse samlet set vil være med til at øge den strukturelle beskæftigelse.
Samira Nawa (RV), 2023-03-29:
Ja, det her med de to spor, både en visitationsordning og den rettighedsbaserede ordning, synes jeg i hvert fald jeg tidligere har hørt mange socialdemokrater stå og tale om, og nu hører jeg også hr. Torsten Schack Pedersen tage det i sin mund.
Men det er jo en forringelse af seniorpensionen, som der i så fald vil være tale om med den her – i daglig tale – Arnepluspension.
Kan ordføreren ikke godt se, at man, hvis man taler strukturel beskæftigelse, og hvis man gerne vil arbejdsudbuddet, altså så skal have ryddet mere op end at lægge det lidt sammen og få forringet seniorpensionen?
Torsten Schack Pedersen (V), 2023-03-29:
Et af elementerne i regeringsgrundlaget er jo netop at sammenkøre den såkaldte Arnepension og seniorpensionen, så der bliver to spor, altså både et optjeningsspor, i forhold til hvor mange år man har været på arbejdsmarkedet, og et – hvad skal vi kalde det – visitationsspor, som direkte afspejler sig i ens arbejdsevne.
Nej, det kan man nok diskutere, men jeg mener sådan set, det er et skridt i den rigtige retning.
For det er rigtigt, at der måske lige var en ordning eller to for meget, og derfor betyder den passus i regeringsgrundlaget jo netop, at seniorpensionen og Arnepensionen skal samles i det, som nogle har kaldt en Arnepluspension.
Dennis Flydtkjær (DD), 2023-03-29:
Tak for ordet.
Mit spørgsmål er lidt i forlængelse af den foregående spørgers spørgsmål.
Det er jo velkendt, at Moderaterne gerne vil lave store strukturelle ændringer i vores sundhedsstruktur, regionerne osv., altså ændre på de store linjer.
Og det kan jo være fornuftigt nok, at man får det belyst grundigt, hvis man vil det.
Dem mangler jeg jo lidt i finansloven.
Og hvorfor har man f.eks. ikke fået sat ind i finansloven, at der skal
øget fokus på at få flere praktiserende læger ude i landdistrikterne?
Der er jo flere forskellige tiltag, man kan gøre.
Så hvorfor er det, man har skubbet det hele til hjørne i den her strukturkommission?
Den kan jo være fornuftig nok, men der er masser af småting, man godt kunne gøre nu.
Så hvorfor er det, man ikke tager fat i de her ting med nærhospitaler og de praktiserende læger?
Det synes vi jo i Danmarksdemokraterne godt man kan gøre, inden man får den her strukturkommission.
Torsten Gejl (ALT), 2023-03-29:
Nu nævner ordføreren selv vores klimalov og målsætningen om at reducere CO 2 -udslippet med 70 pct. inden 2030.
Nu ser det ud til, at det er for lavt sat med de 70 pct.
– i hvert fald var den nuværende statsminister i valgkampagnen ude at sige, at det skulle hæves til måske 80 pct.
Det forstummede så brat, da der blev dannet en centrum-højre-regering.
Ud over det er der ikke særlig mange, der tror på, at man kan nå det længere, at regeringen er i stand til at nå det længere.
Bl.a. Klimarådet siger, at det bliver rigtig, rigtig svært.
Men nu, når ordføreren selv betoner, hvor vigtigt det er, og det ser ud, som om det er for lavt, og der er store problemer med at nå det, hvorfor har regeringen så ikke sat nogle penge af i den her finanslov til at investere i, at vi kan komme tilbage på sporet og forsøge at nå vores klimamål?
Torsten Schack Pedersen (V), 2023-03-29:
Siden jeg blev valgt til Folketinget i 2005, har jeg med stor glæde siddet i Folketingets Skatteudvalg og været skatteordfører ad flere omgange, så det er et område, som jeg følger meget, meget tæt.
Den politiske ambition om at forenkle skattesystemet deler jeg en til en.
Jeg er glad for, at jeg igennem mange år har været med til at sikre, at danskerne har fået mulighed for at beholde nogle flere af deres egne penge.
Skatten på arbejde er blevet sat markant ned de sidste 18 år, og det er jeg rigtig stolt over.
Er skattesystemet blevet mindre kompliceret?
Der ville jeg nok tage munden for fuld, men nogle gange skal man så også nøjes med at forholde sig til virkeligheden.
Jeg har tidligere haft fornøjelsen af både at sidde i Skatterådet og Landsskatteretten, og nogle gange er der også nogle, der er virkelig kreative i forsøget på at undgå at betale den skat, de skal, og det betyder, at vi nogle gange må værne os, og det bliver det ikke særlig simpelt af, det indrømmer jeg blankt.
Men jeg er altid villig til at lytte til gode forslag, der gør vores skattesystem mindre komplekst.
Pernille Vermund (NB), 2023-03-29:
Jeg tror, at et af problemerne er, at når vi gerne vil sætte skatten ned eller fremme en vis adfærd i vores samfund, så indfører vi fradrag, tilskudsordninger, særordninger osv., og det betyder jo, at vi hele tiden laver nye håndtag for politikere at dreje på, men også nye regler, som virksomhederne og danskerne skal forholde sig til, og det er jo noget af det, der er med til at komplicere vores system.
Lige om lidt skal vi diskutere en CO 2 -afgift for landbruget.
Vi diskuterer det allerede, men det kan jo være, at det bliver til virkelighed.
Noget af det, jeg har spurgt Venstre til tidligere, er: Kunne man ikke i Venstre arbejde for, at vi, hvis sådan en afgift bliver til virkelighed, så tilsvarende fjerner afgifter andre steder i landbruget, både for at hjælpe landbruget, men også for at forenkle systemet?
Torsten Schack Pedersen (V), 2023-03-29:
Uden at skulle blive sådan superteknisk er det sådan set en diskussion, der gælder på en lang række områder på hvert eneste års finanslov.
Den finanslov, vi står med nu, gælder for 2023, og der har Klimarådet den høje bevilling, som er aftalt tidligere for en 3- eller 4-årig periode, og den står, hvis vi ikke foretager os noget, til at udløbe til nytår.
Men der kommer altså et finanslovsforslag til august, hvor det vil blive adresseret, og jeg har som Venstremand i hvert fald svært ved at forestille mig, at de ønsker, vi har til Klimarådets arbejde og deres opgaver, ikke vil afspejle sig i den økonomi, der bevilges.
Tingene skal jo hænge sammen.
Mona Juul (KF), 2023-03-29:
Således fik ordføreren jo behændigt ikke svaret på mit spørgsmål.
Det fører mig så frem til at stille et nyt spørgsmål, og det handler om Klimarådets afrapportering.
3 år i træk har man dumpet regeringen.
Hvorfor kunne ordføreren ikke i sidste uge – det kan være, at ordføreren kan nu –
svare på, om den her regering er villig til at afsætte de nødvendige midler til, at Klimarådet stadig væk er den vagthund, som vi jo kan se at der er behov for?
Torsten Schack Pedersen (V), 2023-03-29:
Jeg er sådan set optaget af den samlede pakke i regeringsgrundlaget, og der må jeg sige, at der bliver leveret håndfaste skattelettelser til danskerne i form af en markant forhøjelse af beskæftigelsesfradraget; der er en halvering af topskatten for 250.000 danskere; der kommer lavere generationsskiftebeskatning, et bedre værdiansættelsescirkulære og en permanentgørelse af forsknings- og udviklingsfradraget.
Det synes jeg er rigtig gode ting.
Jeg har den samme utålmodighed her, som jeg har på mange andre områder.
Ville jeg ønske, at vi kunne gennemføre det hele i dag?
Ja, det ville da være skønt, men vi skal jo altså balancere tingene, så vi ikke puster til inflationen, og det er så den balance, som vi er nødt til at have.
For vi skaber sådan set flere problemer, ikke bare for danskerne, men også for virksomhederne, hvis vi ikke er os vores ansvar bevidst i forhold til at føre en meget ansvarlig økonomisk politik.
Mona Juul (KF), 2023-03-29:
Tak for det.
Jeg er jo rigtig ked af, at Venstre ikke har sat et større aftryk på det her finanslovsforslag; det er der ikke nogen tvivl om.
Jeg synes, man mangler at sætte mere fokus på, hvad det er, der skal gøre Danmark rigere, hvordan vi skaffer mere arbejdskraft, og hvordan vi egentlig styrker dansk økonomi.
F.eks. har I droppet at hæve beskæftigelsesfradraget med, jeg tror, det var 700 mio. kr., og det kunne jo i hvert fald have øget arbejdsudbuddet.
Jeg kan ikke lade være med at spørge om det, fordi I jo samtidig har sat penge af til at hæve fagforeningsfradraget.
Det er lidt underligt at skulle spørge en finansordfører fra Venstre om det, men nu gør jeg det alligevel.
Torsten Schack Pedersen (V), 2023-03-29:
Jeg er jo meget enig i beskrivelsen af, at det ikke er tilfredsstillende, at man skal vente så længe, og derfor er der ekstra penge.
Kunne checken have været større?
Ja, jeg tror ikke, der er mange her i Folketinget, der sidder med den opfattelse, at vi simpelt hen brænder for mange penge af på vores retssystem.
Tværtimod.
Det er en balance, og jeg er glad for, at der er kommet ekstra penge, men vi har jo også noget at forhandle om, og jeg tror godt, jeg kan afsløre, at det nok ikke bliver sådan en tackling bagfra med knopperne forrest i knæhøjde, som Venstre vil sætte ind på et forslag om at sætte yderligere penge af til domstolssystemet.
Karina Lorentzen Dehnhardt (SF), 2023-03-29:
Jeg synes faktisk ikke, jeg fik et klart svar på, om Venstre også synes, at der skal tilføres flere penge.
Det peger Advokatsamfundet og Dommerforeningen faktisk på også er nødvendigt.
Hvis ikke vi tilfører nogle penge til domstolene, vil sagsbehandlingstiden på civile sager – det er altså de små håndværksmestre, som kommer i klemme her pengemæssigt – være vokset til 4 år i 2030.
Så hvad er en rimelig sagsbehandlingstid for Venstre, og hvor meget vil Venstre tilføre domstolene?
Torsten Schack Pedersen (V), 2023-03-29:
Jeg er glad for, at SF anerkender, at der i en stram finanslov, hvor der også bliver fyldt bevillinger op, så netto tilføres 32 mio. kr. til et alt for presset domstolssystem, for det anerkender jeg at det er.
Kunne beløbet være større?
Og hvis ikke jeg tager helt fejl, tror jeg også, at Venstres retsordfører, hr. Preben Bang Henriksen, i dag i Berlingske kommer med en række forslag til, hvordan man yderligere kan sørge for, at sagsbehandlingstiderne bliver banket ned.
En ting er økonomi – det kommer vi med noget af svaret på – og den kunne man som sagt nok ønske sig var større, men det handler selvfølgelig også om, hvordan sagerne afvikles.
Der synes jeg, at det er nogle meget konstruktive forslag, som hr. Preben Bang Henriksen er kommet med, ikke bare i dag, men over længere tid.
For selvfølgelig er det da et problem for retssikkerheden, når folk skal vente så længe på at få en afgørelse.
Karina Lorentzen Dehnhardt (SF), 2023-03-29:
Tak for ordet.
Venstre plejer jo at være ret optaget af lov og orden.
Det er vi sådan set også i SF, og i den sammenhæng synes jeg det er bekymrende, at sagsbehandlingstiderne ved vores domstole efterhånden er så lange, at vi ikke kan få stillet folk til ansvar for alvorlige forbrydelser.
Derfor skal jeg bare høre, om Venstre er tilfreds med de 32 mio. kr., der er sat af til domstolene.
Som jeg forstår det på dem, som ved noget om det her, så vil det føre til, at sagsbunkerne vil hobe sig yderligere op hen over det kommende år.
De 32 mio. kr. er med andre ord ikke nok til at undgå, at sagerne fortsat hober sig op, og at vi får længere sagsbehandlingstid.
Peder Hvelplund (EL), 2023-03-29:
Tak for det, og tak til ordføreren for talen.
Nu bekræftede ordføreren over for min partifælle og kollega her i Folketinget, hr. Pelle Dragsted, at regeringens forslag til finanslov vil betyde et fald i antallet af offentligt ansatte.
Der er altså en forudsætning om, at det her ikke må medføre mere brug af personale.
Vi har lige stået og set på en skandale i forhold til tarmkræftpatienter, som ikke bliver behandlet, fordi der mangler specialiseret sundhedsfagligt personale.
Altså, hvad er Venstres og hvad er regeringens svar på, at vi skal finde det personale, uden at vi skal tilføre midler, uden at vi skal se på de løn- og arbejdsvilkår?
Altså, har regeringen sådan et sygeplejersketræ eller et sosu-træ, man bare kan gå ud at plukke ansatte fra, som man kan sætte ind, uden at det medfører øgede udgifter til løn- og arbejdsvilkår?